VYKONÁVACIE NARIADENIE KOMISIE (EÚ) 2020/1281

zo 14. septembra 2020

o neschválení účinnej látky etametsulfurón-metyl v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 13 ods. 2,

keďže:

(1) Pokiaľ ide o postup a podmienky schvaľovania, je podľa článku 80 ods. 1 písm. a) nariadenia (ES) č. 1107/2009 potrebné uplatňovať smernicu 91/414/EHS (2) na účinné látky, vzhľadom na ktoré sa prijalo rozhodnutie v súlade s článkom 6 ods. 3 uvedenej smernice pred 14. júnom 2011. Vzhľadom na etametsulfurón-metyl sa v súlade s článkom 6 ods. 3 uvedenej smernice 23. februára 2011 prijalo rozhodnutie Komisie 2011/124/EÚ (3).

(2) V súlade s článkom 6 ods. 2 smernice 91/414/EHS bola 29. júna 2010 Spojenému kráľovstvu od spoločnosti DuPont de Nemours GmbH doručená žiadosť o zaradenie účinnej látky etametsulfurón-metyl do prílohy I k smernici 91/414/EHS. Rozhodnutím 2011/124/EÚ sa potvrdilo, že dokumentácia je „úplná“ v tom zmysle, že v zásade spĺňa požiadavky na údaje a informácie stanovené v prílohách II a III k smernici 91/414/EHS.

(3) Následne spoločnosť FMC Agricultural Solutions A/S získala všetky práva týkajúce sa etametsulfurón-metylu od spoločnosti DuPont de Nemours GmbH.

(4) Hodnotenie účinkov etametsulfurón-metylu na zdravie ľudí, zdravie zvierat a životné prostredie v prípade používaní navrhovaných žiadateľom sa vykonalo v súlade s postupom stanoveným v článku 6 ods. 2 a 4 smernice 91/414/EHS. Spojené kráľovstvo predložilo návrh hodnotiacej správy Komisii a Európskemu úradu pre bezpečnosť potravín (ďalej len „úrad“) 17. septembra 2012.

(5) Návrh hodnotiacej správy bol preskúmaný členskými štátmi a úradom. Dňa 11. decembra 2013 úrad predložil Komisii svoje závery (4) z hodnotenia účinnej látky etametsulfurón-metyl z hľadiska rizika pesticídov. Európska komisia v apríli 2014 udelila mandát úradu, aby zorganizoval a vykonal partnerské preskúmanie nových údajov o jednom metabolite etametsulfurón-metylu. Úrad Komisii predstavil svoje aktualizované závery (5)14. júla 2014.

(6) Spoločnosť FMC Agricultural Solutions A/S stiahla žiadosť o schválenie etametsulfurón-metylu listom zo 7. mája 2020.

(7) V dôsledku stiahnutia žiadosti by sa etametsulfurón-metyl nemal schváliť.

(8) Toto nariadenie nebráni predloženiu ďalšej žiadosti o schválenie účinnej látky etametsulfurón-metyl v súlade s článkom 7 nariadenia (ES) č. 1107/2009.

(9) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Neschválenie účinnej látky Účinná látka etametsulfurón-metyl sa neschvaľuje.

Článok 2 Nadobudnutie účinnosti Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 14. septembra 2020 Za Komisiu predsedníčka Ursula VON DER LEYEN

(1) Ú. v. EÚ L 309, 24.11.2009, s. 1.

(2) Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

(3) Rozhodnutie Komisie 2011/124/EÚ z 23. februára 2011, ktorým sa v zásade uznáva úplnosť dokumentácie predloženej na podrobné preskúmanie v súvislosti s možným zaradením etametsulfurónu do prílohy I k smernici Rady 91/414/EHS (Ú. v. EÚ L 49, 24.2.2011, s.42).

(4) EFSA (Európsky úrad pre bezpečnosť potravín), 2014. Záver z partnerského preskúmania účinnej látky mezosulfurón z hľadiska posúdenia rizika pesticídov (hodnotený variant – etametsulfurón-metyl) [Conclusion on the peer review of the pesticide risk assessment of the active substance mesosulfuron (variant evaluated ethametsulfuron-methyl)]. Vestník EFSA (EFSA Journal) (2014) 12(1):3508, 94 s., doi:10.2903/j.efsa.2014.3508.

(5) EFSA (Európsky úrad pre bezpečnosť potravín), 2014. Záver z partnerského preskúmania účinnej látky mezosulfurón z hľadiska posúdenia rizika pesticídov (hodnotený variant – etametsulfurón-metyl) [Conclusion on the peer review of the pesticide risk assessment of the active substance mesosulfuron (variant evaluated ethametsulfuron-methyl)]. Vestník EFSA (EFSA Journal) (2014) 12(7):3787, 96 s., doi:10.2903/j.efsa.2014.3787.